*Tämä artikkeli käsittelee Tampereen yliopiston (1925–2018) kirjastoa. Nykyisellä Tampereen yliopistolla (2019–) on oma kirjasto.*

Kirjaston toinen toimipiste sijaitsi Kaupin kampuksella.
Pääkirjasto toimi aikoinaan Attilan kiinteistössä, joka on entinen kenkätehdas.
**Tampereen yliopiston kirjasto** oli Tampereella sijainnut tieteellinen kirjasto, joka toimi osana Tampereen yliopistoa. Sen pääkirjasto sijaitsi yliopiston keskustakampuksella Linna-rakennuksessa. Kaupin kampuksella toimi Arvo-kirjasto, joka palveli Kaupin alueen yksikköjä sekä Tampereen yliopistollista sairaalaa.

Kirjasto yhdistyi vuoden 2019 alussa Tampereen teknillisen yliopiston kirjaston ja Tampereen ammattikorkeakoulun kirjaston kanssa. Näin syntyi uusi kirjasto, joka toimii osana 1. tammikuuta 2019 aloittanutta Tampereen yliopistoa.

Historia
--------

Kirjaston historia alkoi vuonna 1925, jolloin Kansalaiskorkeakoulu perustettiin Helsinkiin. Kansalaiskorkeakoulun kanssa samaan aikaan aloittanutta ja sen ohessa toiminutta kirjastoa voidaan pitää Tampereen yliopiston kirjaston edeltäjänä. Korkeakoulu muutti kirjastoineen Tampereelle vuonna 1961, ja sen nimi vaihtui *Tampereen yliopiston kirjastoksi* vuonna 1966, kun siihen oli yhdistetty Tampereelle perustettu Tampereen tieteellinen kirjasto.

Kirjasto toimi yhden virkailijan voimin vuoteen 1933 asti, jolloin palkattiin toinen virkailija. Sittemmin kirjasto kasvoi vuosien 1927–1928 toimintakertomuksen mukaisesta 80 lainaajasta ja 661 lainauksesta yli 1,7 miljoonaan lainaan (2005). Ylikirjastonhoitajina Tampereella toimivat FM Arvo Seppälä, FL Hannele Soini ja YT Mirja Iivonen. Viimeisenä kirjastonjohtajana toimi FL Minna Niemi-Grundström.

Vuonna 1969 kirjasto jaettiin erillisiksi osastokirjastoiksi. Neljästä kirjastosta kurssikirjasto palautettiin hallinnollisestikin pääkirjaston osaksi vuonna 1994. Vuonna 2015 humanististen tieteiden osastokirjasto Humanika sulautettiin pääkirjasto Linnaan ja samalla lakkautettiin osastokirjastot.

Kirjaston toiminta päättyi vuoden 2018 lopussa. Tampereen yliopisto ja Tampereen teknillinen yliopisto yhdistyivät uudeksi säätiöyliopistoksi 1. tammikuuta 2019.

Tamcat
------

Tamcat oli Tampereen yliopiston kirjaston kokoelmaluettelotietokanta. Sen selaaminen onnistui WWW-selaimen välityksellä.

Tampere University Press
------------------------

Tampereen yliopiston kirjastossa toimi Tampere University Press (TUP), joka profiloitui vuoden 2016 alusta vertaisarvioiduksi Open Access -julkaisukanavaksi ja luopui perinteisen painetun kirjan kustantamisesta. TUP tarjosi kustannus- ja julkaisupalveluita. Pääasiallinen asiakaskunta koostui tutkijoista, opettajista ja opiskelijoista, jotka olivat kiinnostuneita julkaisemaan esimerkiksi tutkimuksensa tai väitöskirjansa.

Lähteet
-------

* Tampereen yliopiston kirjasto: Tietoa kirjastosta
* Tampereen yliopiston kirjasto: Tampere University Press

### Viitteet

1. ↑  Minna Niemi-Grundström johtamaan Tampereen yliopiston kirjastoa 1.9. alkaen *uta.fi*.  30.8.2013. Viitattu 28.7.2017. (suomeksi)
2. ↑  Henkilökunnan yhteystiedot Tampereen yliopiston kirjasto. Viitattu 2.1.2019.
3. ↑  Ylikirjastonhoitaja Mirja Iivoselle kirjastoneuvoksen arvonimi *uta.fi*.  19.12.2013. Viitattu 28.7.2017. (suomeksi)
4. ↑  TAMKin kirjaston rahaliikenne päättyy 14.12.2018  29.11.2018. Tampereen ammattikorkeakoulun kirjasto. Viitattu 2.1.2019.
5. ↑  Kohti uutta kirjastoa 2019 *Muutosinfo 2019*. Tampereen yliopisto ja Tampereen ammattikorkeakoulu.  Arkistoitu 3.1.2019. Viitattu 2.1.2019.
6. 1 2  Mansikka, Heli: Uusi Tampereen yliopisto saa rehtorin Luonnonvarakeskuksesta – professori Mari Wallsin valinta oli yksimielinen  23.4.2018. Yle. Viitattu 2.1.2019.

Aiheesta muualla
----------------

* Lindström, Ari: *Kirjakaapeista asiakkaan pöydälle: Tampereen yliopiston kirjasto 80 vuotta*. Tampere: Tampere University Press, 2005. ISBN 951-44-6409-5.